[{"text_idx": "#000000", "text": "Siteletoj minacas privilegiojn en Rusio"}, {"text_idx": "#000001", "text": "La rusia parlamento sin levas al batalo kontrau\u0306 bluaj ludilaj siteletoj. La siteletoj ig\u0302is rug\u0302a tuko por potenculoj kiuj kutimas c\u0302iam preteriri la vicon."}, {"text_idx": "#000002", "text": "La trafiko en Moskvo estas kos\u0302maro. La sovetiaj urboplanistoj ne antau\u0306vidis, ke tiom da ordinaraj civitanoj havu au\u0306tojn. En la radiaj novaj\u0302oj grava ero estas informo pri la momenta situo de la dekkilometraj vojs\u0302topig\u0302oj, kaj populara programeto por pos\u0302telefonoj montras konstante g\u0302isdatigatan mapon de la au\u0306tovicoj."}, {"text_idx": "#000003", "text": "Ne c\u0302iuj devas zorgi pri tio. Nekonata kvanto da bonhavaj politikistoj, burokratoj kaj entreprenistoj havas aliron al aplikaj\u0302oj kiuj malaperigas la vojs\u0302topig\u0302ojn: specialajn numers\u0302ildojn kiujn la polico rekonas, kaj bluajn signallampojn sur la au\u0306toj. Por ili ekzistas neniaj trafikreguloj."}, {"text_idx": "#000004", "text": "La nigraj au\u0306toj kun bluaj signaloj povas veturi en la sovetitempa privilegia vico, kiu dau\u0306re restas en la mezo de iuj c\u0302efstratoj de Moskvo, ili povas turnig\u0302i trans duobla malpermesa strio sur la vojo, kaj ili povas veturi kontrau\u0306 la fluo de la trafiko, se tio estas kio necesas por rapide alveni."}, {"text_idx": "#000005", "text": "Se iu ordinara au\u0306tanto ne sufic\u0302e rapide donas vojon, la nigraj au\u0306toj unue boje blekas. Se la bleko ne helpas, povas okazi ke gardisto elsaltas kun batilo enmane kaj komencas doni novan formon al la tegmento de la neobeema au\u0306toposedanto."}, {"text_idx": "#000006", "text": "Dum jaroj la au\u0306tistoj en Moskvo malkontente mienadis sed tamen donis vojon al la privilegiuloj. En februaro du virinoj estis mortigitaj en rekta kolizio kun pinta c\u0302efo de la naftofirmao Lukoil. La oficiala esploro kulpigis la virinojn, kvankam atestantoj vidis la au\u0306ton de Lukoil veturi kontrau\u0306 la fluo de la trafiko. Post tio la malkontento ekhavis c\u0302iam pli konkretajn formojn."}, {"text_idx": "#000007", "text": "Multaj c\u0302esis doni vojon al la bojaj blekoj, kaj antau\u0306 iom pli ol du semajnoj sian retejon malfermis la Societo de la bluaj siteletoj. La ideo estis simpla: por protesti kontrau\u0306 la signaliloj de la privilegiuloj, ordinaraj au\u0306tantoj glubende fiksu bluan ludilan siteleton sur la tegmento de la au\u0306to, kaj procesie veturu lau\u0306 unu el la c\u0302efstratoj de Moskvo."}, {"text_idx": "#000008", "text": "La reago estis fulmotondra. Jen klara dang\u0302ero al la trafiko, opiniis la polico, kaj haltigis la anojn de la sitela klubo, unu post alian."}, {"text_idx": "#000009", "text": "Nenia dang\u0302ero, diris la populara j\u0302urnalisto Sergej Parh\u0302omenko en sia programo en la pluralisma radiostacio Eh\u0302o Moskvi."}, {"text_idx": "#000010", "text": "\u2013 Ekzistas neniu leg\u0302o, kiu reguligus, en kiu maniero oni rajtas transporti bluajn siteletojn, li diris."}, {"text_idx": "#000011", "text": "Baldau\u0306 g\u0302i ekzistos. Malnova leg\u0302opropono, limiganta au\u0306tajn protestojn, subite ekhavis prioritaton en la rusia parlamento, kiam c\u0302iuj partioj krom la komunistoj donis sian subtenon al novaj limigoj de la libereco de manifestacioj."}, {"text_idx": "#000012", "text": "\u2013 Tiaj leg\u0302oj ekzistas en la tuta mondo, klarigis Sergej Markov, reprezentanto de la reganta partio, Unueca Rusio."}, {"text_idx": "#000013", "text": "Granda parto el la anoj de la rusia parlamento mem veturas en au\u0306to kies tegmenton ornamas blua signalilo."}, {"text_idx": "#000016", "text": "Ett svar pa\u030a \u201dSiteletoj minacas privilegiojn en Rusio\u201d"}]